text: Сакрэт поспеху мастацкай выставы на першы погляд увогуле і не сакрэт: наяўнасць у мастака таленту. Аднак не заўсёды гэтага дастаткова, бо інфармацыйны паток вялікі, і ў ім лёгка застацца незаўважаным. Зрэшты, часам і без таленту можна абысціся, бо ёсць такія магутныя рэчы, як піяр, хайп, зорнае імя… Выстава “Сям’я”, якая не так даўно прайшла ў Нацыянальным цэнтры сучасных мастацтваў, не прэтэндавала ні на што, акрамя прадстаўлення таленавітых работ. Але ж стала і папулярнай, і розгаласнай, і багатай на глядацкія эмоцыі. Бо прапанавала яшчэ і захапляльную сямейную гісторыю — сюжэты, вартыя раманаў і саг. Галоўны “рухавік” падзеі — мастачка Зоя ЛУЦЭВІЧ — натхніла наведвальнікаў шчырай любоўю да сваёй сям’і. І сям’я гэта няпростая.